Bekende aktrise sterf op 50Die aktrise Franci Swanepoel. (Foto: Facebook/ Adriaan Marais) Die aktrise Franci Swanepoel is Saterdagaand op die ouderdom van 50 in haar slaap oorlede. Die TV-vervaardiger Soné Combrink het die hartseer nuus aan Maroela Media bevestig. Die oorsaak van haar dood is in hierdie stadium nog onduidelik. Swanepoel is veral bekend vir haar rol as Toeks Joubert in die Afrikaanse sepie Binnelanders. Sy het ook as aanbieder vir Fiësta en SABC2 gewerk. Huldeblyke het teen Sondagaand op sosiale media begin verskyn. Die akteur Adriaan Marais skryf op Facebook: “Liefste Franci Swanepoel, jy het jou engelvlerke gekry… Ek het soveel by jou geleer as akteur en as mens. Ek gaan jou ongelooflik mis vriendin, al daai lekker gesels, lag en huil, vandag is my trane vir jou. Dankie vir al die geloof en liefde wat jy my deur die jare gewys het.” Die fotograaf Stefan Botha het haar in ŉ twiet bedank vir die “reusespore” wat sy in die Afrikaanse vermaakbedryf getrap het.